google/wiki40b huggingface dataset:
Arne Bendiksen

Karriere

Han hadde på 1950- og 1960-tallet stor innflytelse i norsk populærmusikk, først som medlem av gruppen The Monn Keys, og senere som solist og låtskriver for andre artister. Sine første plater som solist spilte han inn for Philips.
I tillegg til å skrive egne sanger oversatte Arne Bendiksen mange utenlandske slagere til norsk. I tillegg deltok han også i Melodi Grand Prix en rekke ganger, både som artist, komponist og dirigent. Han mottok juryens hederspris under Spellemannprisen 1995 og vant Gammleng-prisen i klassen veteran i 1992.
Gjennom sitt arbeid i Egil Monn-Iversen A/S, der han også var medeier, var han delaktig i lanseringen av kjente artister som Hanne Krogh, Wenche Myhre og Kirsti Sparboe.
I Eurovision Song Contest 1964 fremførte han Norges bidrag «Spiral». Melodien var skrevet av Sigurd Jansen, og teksten var skrevet av Egil Hagen. Da avstemningen var over, hadde den fått seks poeng og havnet på åttendeplass blant 16 deltakere.
Samme år overtok Arne Bendiksen majoriteten av aksjene i selskapet Egil Monn-Iversen A/S og drev det videre under det nye navnet Arne Bendiksen AS. Selskapets primæraktivitet var plateutgivelser. Utover 70-tallet ble Bendiksens repertoarutvalg mer og mer populært, og i 1981 fikk selskapet større overskudd enn noen gang tidligere. I 1982 ble han utsatt for kjempesvindel fra Electro Union, som overtok hans selskap og lot det gå konkurs i 1983. Svindelen ble utførlig dokumentert av økonomitidsskriftet Farmand, uten å bli motsagt fra noen part. I stedet for å gå til en langvarig og kostbar prosess mot advokater som kunne alle triksene, kjøpte han både sitt studio og sin katalog tilbake fra Electro Unions bo. Selskapet navn er nå Arne Bendiksen Records AS.
Bendiksens hovedinteresse har alltid vært den gode melodi som er lett å synge og lett å huske, gjerne med en enkel, humoristisk tekst, og han ledet til det siste en kampanje for å få NRK til å spille mer musikk av denne typen. Rock og underliggende genre har aldri vært Bendiksens hovedinteresse, selv om han spilte bass på en plate med Per Asplin som i ettertid regnes som en av Norges første rock-relaterte utgivelser, men for eksempel «La meg være ung» fra 1964 er en teen-beat-klassiker, og hans «Afrotid» fra 1974 (sunget av Bendik Singers) er gjenutgitt flere ganger og klassifisert som funk.
Bendiksen skrev melodiene til Chat Noirs familieforestilling Davy Crockett (1962) med tekst av Bjørn Sand. Bendiksen spilte tittelrollen.

Heder

I 2009 opprettet kulturdepartementet og GramArt en musikkpris for videreutvikling av talenter innen norsk musikk. Prisen fikk navnet Bendiksenprisen, oppkalt etter den da nylig avdøde Arne Bendiksen.

Bendiksens samling av materiale relatert til platebransjen i Norge

Bendiksen lot seg avbilde i mediene med en flere meter høy samling som var lagret i hans innendørs (og tørrlagte) badebasseng. Han hadde blant annet samlet på dokumentasjon om platebransjen i Norge fra hans tid som aktør i den. «Arne Bendiksens dataarkiv» er nevnt som en kilde på nettstedet Store norske leksikon.
San Nicolás de los Ranchos

San Nicolás de los Ranchos er en kommune i den meksikanske delstaten Puebla. Kommunens areal utgjør 195,19 kvadratkilometer og der bor omtrent 10 000 innbyggere. De 3 viktigste landsbyene i kommunen er Santiago Xalitzintla, San Pedro Yancuitlalpan og San Nicolás. Deler av den aktive vulkanen Popocatépetl befinner seg i denne kommunen.
Statare

Statare var i Sverige og Finland en gift landbruksarbeider som fikk en stor del av sin lønn gjennom naturalytelser fra landeieren. Til gjengjeld var både arbeideren og hans ektefelle forpliktet til å arbeide også for landeieren.
Ordningen var mest utbredt på de store landeiendommen i det sørlige Sverige, og arbeiderne ble ofte ansatt på ett-årige kontrakter, i motsetning til torpare som hadde lengre avtaler, fra mellom 10 til 50 år.
Kontraktene gikk ut i siste uken av oktober, under den såkalte slankveckan. Det var da mulig for statare å flytte og prøve å få arbeid ved andre gods. Det var vanlig at de flyttet ofte. Uttrykket slankveckan stammer fra at denne uken var de uten arbeid og måtte klare seg helt selv.
De hadde ofte svært dårlige forhold, særlig boligene hvor de ble konsentrert sammen i såkalte Statarlänga kunne være uisolerte og trekkfulle. Dette var særlig utbredt i Skåne. Men de kunne også få bolig en en- eller to-familiehus som kunne være av bedre standard.
Selv om statarna formelt sett bare var bundet opp i ettårskontrakter, som var uoppsigelige i perioden, ble mange statare i praksis livegne for landeieren hvor de var ansatte, gjennom den gjeld de eksempelvis kunne opparbeide på landeieren butikk. Så lenge gjelden ikke kunne løses ut, kunne de heller ikke ta arbeid andre steder, og måtte forlenge avtalen. Ektefellene var i prinsippet ikke forpliktet til å arbeide, men ønsket ofte det for å kunne øke inntektene noe. Et typisk arbeid disse kvinnene fikk var å melke kyrne.
Stataresystemet utviklet seg fra midten av 1700-tallet, men ble definitivt avskaffet 1945 i forbindelse med overgang til kontantlønn. Statarne er behandlet i svensk litteratur, bl.a. av Ivar Lo-Johansson og Moa Martinson.
Basketball under Asialekene 2014

Basketball under Asialekene 2014. Basketball var en av flere sporter under de 17. Asialekene som ble arrangert i Incheon i Sør-Korea. Basketballturneringene ble avviklet mellom 20. september og 3. oktober 2014. Det var en turnering for menn og en for damer. Seksten herrelag og elleve damelag deltok.
Rhinoskopi

Rhinoskopi er en metode for å undersøke innsiden av nesen og nesekaviteten.
Den er vanlig både i allmennpraksis og på øre-nese-hals-avdelinger (ØNH). Indikasjonen for å gjennomføre rhinoskopi kan for eksempel være tett nese, hyppig neseblod, dottfornemmelse i øret, eller andre ØNH-relaterte problemstillinger.
Babycare

Babycare er en landsdekkende norsk butikkjede som selger barneutstyr. Den ble etablert i 1993 og bestod i 2012 av 65 butikker. Hovedkontoret ligger i Vågsbygd i Kristiansand.
Kjeden hadde tidligere navnet Babyspesialiteten, men endret til Babycare i 2006.
Daniel Nordås

Bakgrunn

Daniel begynte med kampsport som 12-åring da han startet med Taekwondo. Han ble senere med i Bergen Kickboxingklubb og startet med kickboksing. Han vant sin første tittel i 1994 i Norgescup. Han ble Nordisk mester i 1999 ved å slå dansken Søren Engelbrecht. Etter å ha vunnet sitt første Norgesmesterskap i 2001 ble han tatt ut til landslaget.

Proffkarriere

Han begynte som profesjonell kickbokser i 2002, samme år beseiret han europeisk mester Paul Cummings etter 10 runder i Belfast, og vant dermed sin første profesjonelle tittel. I 2004 utfordret han regjerende WFKKO verdensmester Marty Wilson, og vant.

Thaiboksing/K-1

I 2005 reiste han til Thailand og studerte thaiboksing i tre måneder. Han gikk tre proffkamper der og vant alle tre. I 2006 gikk han 7 profesjonelle fullkontaktkamper i kickboksing,  og vant samtlige. Han representerte så Norge i K-1 i Nord-Europa kvalifiseringen i Stockholm samme år. Han møtte thaibokseren og svensken Joachim Karlsson i sin første K-1 kamp, og tapte på TKO i etter 2 minutter i tredje og siste runde. I 2007 deltok han i en K-1 turnering i Bulgaria hvor han vant. 31. oktober 2008 gikk han kamp mot svenske Driton Rama i K1, og tapte. Faren til Daniel, Mihajlo Misic, hadde 7. dan sort belte i karate.
I 2012 deltok han i Norges beste fighter i Thailand, hvor han konkurrerte i MMA. Han signerte i 2012 en kontrakt med SEG.
Diablo-demningen

Diablo-demningen er en demning med vannkraftverk beliggende i Whatcom County, delstaten Washington i det vestre USA. Den regulerer Skagit River. 
Anlegget ligger nedenfor Ross-demningen og like ovenfor Gorge-demningen.
Kraftverket har en installert produksjonskapasitet på 153 MW, fordelt på to hovedturbiner og to meget små hjelpeturbiner. Operatør er Seattle by. Demnignen  er 119 m høy. Utbyggingen skjedde fra 1927 til 1930.
Nordre avlastningsvei (Trondheim)

Nordre avlastningsvei er en veiforbindelse mellom Ila i vest og Nidelv bru på Brattøra i øst i Trondheim. Forbindelsen følger Trondheim sentrums nordlige rand langs Trondheimsfjorden og ble bygd for å avlaste Ila og Midtbyen (Trondheim sentrum) for gjennomgangstrafikk. Veien er del av Riksvei 706.
Nordre avlastningsvei ble åpnet 27. mai 2010. Hele strekningen er bygd som 8,5 meter bred tofeltsvei beregnet for trafikk opptil 12 000 biler i døgnet. I ettertid av planleggingen viste det seg at veien ved åpningen i 2010 ville ha en årsdøgnstrafikk på ca. 18 000 i Steinbergtunnelen og ca. 17 000 i Skansenløpet og at veien burde blitt bygd som firefeltsvei.
Nordre avlastningsvei er omtalt i Nasjonal transportplan for 2002–2011 og har et totalt budsjett på 1 091 millioner norske kroner (per 2004-verdi), hvor 664 millioner kroner er betalt av staten og 346 millioner kroner er krevd inn ved bompenger, i tillegg til at Trondheim kommune forskutterer 170 millioner for forlengelsen av Steinbergtunnelen til Osloveien.
Prosjektet inneholder også ny gang- og sykkelsti fra Ila til Brattøra. Gangbrua som var planlagt å henge på Skansenbrua ble det ikke noe av fordi Riksantikvaren har fredet brua og derfor ikke godkjenner et påbygg.
I Iladalen er opparbeiding av grøntområder og omlegging/åpning av Ilabekken en viktig del av prosjektet.
CSI: Miami

Produksjon

CSI: Miami er filmet primært i USA. De fleste utendørsopptakene er gjort Sør-Florida / Miami-Dade-området, men det meste av innendørsscenene er filmet i Raleigh Manhattan Studios i Manhattan Beach, California. Noen utendørsscener er filmet i Long Beach, California og Manhattan Beach. Strender i Downtown Long Beach-området brukes også til utendørsscener, blant annet Marina Green Park og Rainbow Lagoon Park. Andre steder i Long Beach som blir brukt, er for eksempel Naples-distriktet, der kanaler og påkostede hjem med store båter, brygger og palmer minner om Miami.

Musikk

CSI: Miami bruker en låt av The Who ( «Won't Get Fooled Again») som sin temalåt. Tekstene ble skrevet av Pete Townshend, med vokal av Roger Daltrey fra The Whos 1971-album, Who's Next.
I hele serien spiller musikken en viktig rolle, med populærmusikk som ofte spilles i løpet av en episode. Musikere og grupper som har musikk som har blitt brukt på showet inkluderer Jay-Z, Beyoncé, Britney Spears, Lynyrd Skynyrd, Paul Oakenfold, Audioslave, Juno Reactor, Nine Inch Nails, Boards of Canada, Ill Niño, Sigur Ros, Prince, Oasis, MIA, Seal, Damien Rice, Lemon Jelly, Eminem, Chamillionaire, Black Eyed Peas, Chemical Brothers, Kylie Minogue, Foo Fighters, Amy Winehouse, Linkin Park og Evanescence.

Medvirkende

Skaperne: Anthony E. Zuiker, Carol Mendelsohn og Ann Donahue Produsenter: Jerry Bruckheimer, Anthony E. Zuiker, Carol Mendelsohn, Ann Donahue, Jonathan Littman, Danny Cannon, Nancy Miller, Sam Strangis

Sesong 1

CSI: Miami (sesong 1)
Smodicini

Utseende

Middelsstore, avlange, rødbrune til svarte trebukker. Kroppsformen er nokså sylindrisk med korte bein.

Utbredelse

Gruppen er utbredt i Mellom- og Sør-Amerika (nordover til det sørvestlige USA) og i Afrika.
Deep Sky Exploration

Deep Sky Exploration, (DSE) er en astronomiforening med tilholdssted i Vestfold. Den ble etablert 1. mai 1978. Foreningen er åpen for alle med interesse for astronomi og romfart.
DSE har et bredt medlemstilbud med eget medlemsblad, Astro Rapport. I tillegg har foreningen eget observatorium som er tilgjengelig for medlemmer og gruppebesøk. Foreningen holder jevnlige møter med aktuelle foredrag.
Peoplepeace

Peoplepeace er en norsk organisasjon for tvangsreturnerte, grunnlagt 16. september 2010 i Oslo.
Organisasjonen er en uavhengig medlemsorganisasjon (NGO) som arbeider for asylsøkeres og migranters velferd og rettssikkerhet ved tvangsretur fra Norge. 
Gjennom undersøkelser, dokumentasjon og rapportering belyser Peoplepeace problematiske sider ved tvangsretur fra Norge og EU (Schengenområdet). Det legges spesielt vekt på tre hovedområder: hva som skjer rett før, under og i tiden etter tvangsretur.
Peoplepeace åpnet en hotline for tvangsreturnerte i januar 2014.
Taihe (Ji'an)

Taihe (kinesisk: 泰和县; pinyin: Tàihé Xiàn) er et fylke i provinsen Jiangxi i Folkerepublikken Kina. Det ligger i byprefekturet Ji'an.
Befolkningen var 505 795 i 1999.

Kulturminner

Byen Baikou (Baikou chengzhi, 白口城址) fra perioden fra Handynastiet til Sør- og Nord-dynastiene ble i 2006 tilføyd på Folkerepublikken Kinas liste over kulturminner.

Samferdsel

Kinas riksvei 105 løper gjennom fylket. Denne viktige trafikkåren begynner i Beijing, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jining, Shangqiu, Jiujiang, Nanchang og Guangzhou.
Kinas riksvei 319 fører også gjennom fylket. Riksveien begynner i Xiamen i Fujian, løper nordvestover gjennom provinsene Jiangxi, Hunan, og Chongqing, til den ender opp i Chengdu, hovedstaden i provinsen Sichuan.
Apyrrothrix

Utseende

Forholdsvis store, mørkbrune smygere med små, hvite flekker i forvingens ytre del. På undersiden er særlig bakvingene brunoransje i den indre delen.
Vingefrynsene er hvite med enkelte avbrudd av brune frynser. Den hårete larven er svart med gule tverrstriper.

Levevis

Larvene lever på eikeslekten (Quercus spp.).

Utbredelse

Artene er utbredt i det sørvestlige USA og den nordlige delen av Mexico.
Per Vogt

Liv

Per Vogt var cand. oecon. og begynte som journalist i Dagbladet. Siden var han i Oslo Aftenavis og Tidens Tegn, og etter krigen i Farmand. Som forfatter utga han blant annet to essaysamlinger, samt biografier om tre amerikanske presidenter og om den danske forfatteren Paul la Cour. I Jerntid og jobbetid skildret han Norge i årene under første verdenskrig. Han skrev dessuten et hefte for Småskrifter for bokvenner. Etter krigen deltok han i debatten om Hamsuns ettermæle.
Rødflekket kveldvikler

Utseende

En liten til middelsstor (vingespenn 12-15 millimeter), okerfarget til gråaktig vikler, forvingene med brunrøde tegninger som består i et skråbånd som bakerst løper sammen med et rødt område i vingespissen. Ofte er den røde fargen mer omfattende og dekker mesteparten av vingeflaten. Det kan også være noen sølvhvite skrå- eller tverrstreker som kanter de røde partiene. Bakvingen er mørkbrun.

Levevis

Larvene utvikler seg på bladknopper og skudd av selje og viere (Salix spp.). De voksne viklerne flyr i juni-juli.

Utbredelse

Arten er utbredt over hele Europa, bortsett fra de sørligste delene, og finnes også i det nordlige Asia og Nord-Amerika. Den er vanlig over hele Norge.
Chronicon Scotorum

Chronicon Scotorum, det vil si Skottenes (eller irenes) krønike, en krønike om irske hendelser fra middelalderen. 
Chronicon Scotorum er en samling av annaler som ble satt sammen på klosteret Clonmacnoise, og dekket perioden fra de førhistoriske tider og fram til år 1150, men med flere hull. Et tillegg inneholder hendelser fra 1141 og til 1150. Den er tett beslektet med Tigernach-annalene. Verket har overlevd via en papirkopi som ble avskrevet av Dubhaltach MacFhirbhisigh en gang rundt 1640 fra et eksemplar som ikke lenger eksisterer. 
MacFhirbhisighs kopi ble oppbevart av hans venn og sannsynligvis også hans elev Roderick O Flaherty på slutten av 1600-tallet. Det var i Frankrike for en tid på 1760-tallet før det ble ervervet av Trinity College i Dublin i 1776. Det er også to kopier i Det kongelige irske akademi. Verket ble redigert og utgitt av William M. Hennessy i 1866.
Verket blir ansett for å være en av de mest betydningsfulle irske annaler ved at den inneholder informasjon som ofte ble fortegnet i andre samlinger og har også spesiell betydning for forståelsen av Skottlands konger, men også kristendommens utbredelse i Irland og Skottland.
Mimasakaprovinsen

Mimsakaprovinsen (美作国, Mimasaka no kuni) eller Sakushū (作州) var en provins i Japan i deler av Honshū i dagens nordøstlige prefektur Okayama. Mimsakaprovinsen grenset mot provinsene Bitchū, Bizen, Harima, Hōki og Inaba.
Mimsaka befant seg i innlandet, og ble ofte regjert av daimyōen i Bizen. Den gamle hovedstaden og borgbyen var Tsuyama. I Edoperioden ble provinsen kontrollert av Tsuyamadomenet.
Mimsaka er hjemstedet til samuraien Miyamoto Musashi, forfatteren av The Book of Five Rings.
Respekt

Respekt eller aktelse er et begrep for vår holdning overfor andre mennesker som kan vise at vi anerkjenner at den andre er verdig en aktelse enten som vår likemann eller som en vi setter høyere enn oss selv. Ærbødighet og anseelse er andre begrep som kan nyttes synonymt. Tilsvarende kan anerkjennelse for en annen persons handling eller prestasjon gis i form av en uttalt respekt. Eksempelvis, «Det står respekt av det valget hun tok.»  Begrepet respekt er et positivt ladet ord. Motsetningen til respekt er forakt. Å vise mangel på respekt vil gjerne bli oppfattet som å være uforskammet. Fra engelsk er begrepet disrespect adaptert til muntlig norsk gjennom slanguttrykket å disse.

Etymologi

Ordet respekt kommer fra latinsk spici og spectare. Begge varianter av verbet har betydningen «å se», eller «å skue fremfor seg». Satt sammen med «re-» repetere, å gjøre igjen, gir respici eller respectare. Det norske verbet «respektere» har direkte oversatt meningen «å se om igjen» eller «å se en gang til».

Tegn på respekt

Gjennom beundring og berømmelse overfor andre mennesker kan respekten fremstå gjennom en form for underkastelse. I slike tilfeller vil det oppstå et maktgap i møtet mellom mennenskene. I dette ligger menneskers respekt for autoritet, som er en norm i demokratiske samfunn. I kontrast kan respekt over maktgap også bygge på frykt, som er vanligere i totalitære samfunn. Tilsvarende skillelinjer finnes i ulike nivåer i et samfunn, rettet mot mennesker definert som maktpersoner. Eksempler kan være nasjonale og lokale politikere, religiøse ledere, militære, politi, lærere, eller det å vise respekt for samfunnets eldre.
På flere språk benyttes spesielle grammatiske høflighetsformer, «De», form som et uttrykk for respekt overfor andre mennesker. Dette gjelder norsk (De og Dem), på tysk (Sie) og på fransk(vous). Bruk av titler som herr, fru, sir, madamme er også høflighetsfraser som kan gi uttrukk for respekt.
Hilsemåter er egnet til å uttrykke respekt på flere måter. Fra et «hei» som er en anerkjennelse av at «jeg ser deg», til håndhilsing, som er vanlig i en rekke kulturer. Militær hilsen med rett holdning og hånda til lua er også et tegn på respekt, eventuelt overfor overordnede. I Thailand brukes gjerne hilsemåten wai, med håndflatene holdt sammen på en bønnelignende måte. Tilsvarende gjøres også i den indiske namaste- og den kambodsjanske sampeah-hilsenen. I japansk kultur gjøres hilsing ofte med bukk i hofteledd/livet. 
Dette er i motsetning til den hersketeknikken det kan være å overse en annen person.

Annen bruk av ordet

Ordet "respekt" kan brukes som adjektiv i positivt forstand som en beskrivelse / kreditering til noen som har gjort noe overraskende, merkverdig eller krevende.
Billeberga

Billeberga er et tettsted i Svalöv kommune i Skåne län i Sverige. I 2010 hadde tettstedet 987 innbyggere.
Balkansemblet

Balkansemblet (etablert 1979) er en norsk musikkgruppe som spiller musikk fra Balkan. Deres utgivelse Balkan samlet (Hot Club Records, 1984) mottok Spellemannprisen 1984 i «Åpen klasse». Dernest kom Kvikk sand (Hot Club Records, 1990). Besetningen er nå Richard Lorentz Johansen slagverk, (også medlem av band som Superfamily og Ofag) Per Olaf Ranger trekkspill, bouzouki og balalaika, Peter Edwards gitar, Øyvin Yri klarinett og fløyte, samt Torstein Kinn bass. Andre musikere har vært Jan Gustav Schaanning gitar og bouzouki, Pål Thorstensen bass og Nils Økland fiolin. Etter pause (1995–2005) ble gruppen gjenforent, i et samarbeid med Now We’ve Got Members.
Chiles provinser

I Chile er provinser den nest største administrative inndelingen, og består av totalt 56. Den største administrative inndelingen i Chile er en region, som totalt er 16.
Landets provinser er videre inndelt i 346 kommuner som er styrt av en alcalde og kommunestyre.
Frem til 1980-tallet var provinsene de viktigste administrative inndelingene i Chile, og bestod av 25 provinser: Tarapacá, Antofagasta, Atacama, Coquimbo, Aconcagua, Valparaíso, Santiago, O'Higgins, Colchagua, Curicó, Talca, Maule, Linares, Ñuble, Concepción, Arauco Biobío, Malleco, Cautín, Valdivia, Osorno (siden 1940), Llanquihue, Chiloé, Aisén (siden 1929), Magallanes (siden 1929).
Batsheva Dance Company

The Batsheva Dance Company er et dansekompani med hovedkvarter i Tel Aviv, Israel, grunnlagt av Martha Graham og Baroness Batsheva De Rothschild i 1964, som gruppa også ble gitt navn etter. 
Ohad Naharin har vært den faste koreografen siden 1990. Den administrerende direktøren og med-kunstneriske direktøren er Naomi Fortis, gift med musikeren Rami Fortis. Noen av de notable deltakerne er Anna Sokolow, Gary Bertini og Robert Cohan.
Kompaniets utenlandsturneer blir finansiert av Israels utenriksdepartment. Dette har ført til oppfordringer til boikott fra en rekke aktivister.
Nordic Fest, Decorah

Nordic Fest er en årlig weekendfestival i Decorah, Iowa, for å feire de tradisjonelle skikkene og kulturene fra de skandinaviske landene, spesielt Norge. Begivenheten finner alltid sted den siste helgen i juli og tiltrekker seg ofte en folkemasse på mellom 50 000 og 75 000.
Siden oppstarten i 1967 har Nordic Fest vokst frem fra Luther College Womens’s Club årlige feiring av den norske grunnlovsdagen 17. mai. Norsk-amerikanere er spesielt lojale til deres kulturarv, noe som forklarer størrelsen og omfanget av Nordic Fest. Hvert år steller Decorahs 8.700 innbyggere i stand et feiring av deres opprinnelseslands kulturarv som tiltrekker seg folk til de pittoreske fjellene i nordøst Iowa og tjener som en "hjemkomst" for norsk-amerikanere fra mange stater.
Fra starten har hele samfunnet blitt engasjert i Nordic Fest gjennom slike anstrengelser som Decorah Nordic Dancers. Utvalgte dansere starte i tredje klasse og underholder på Nordic Fest og andre festivaler gjennom deres high school utdannelse, noe som representerer 10 års forpliktelse. Nordic Fest kjennetegnes av tradisjonell mat, show, kunst og håndverk, musikalsk underholdning og norrøne fortellinger. Demonstrasjoner inkluderer knivlaging, rosemaling, veving og treskjæring, sammen med andre norske folkekunster. Det finner sted et elveløp og en stor parade med innslag av bunader, en tradisjonell norsk folkedrakt.
Mye av den norske festens aktiviteter skjer på Luther College og Vesterheim Norwegian-American Museum. Norske immigranter i Decorah bestemte seg tidlig for at de ville bevare den gamle kulturen, i 1861 etablerte de Luther College, og i 1877 startet de museet Vesterheim. I dag en landsby av pionerbygninger som holder tradisjonene i live året rundt med workshops og feiringer. Internatet på Luther College innlosjerer mange av de besøkende til Nordic Fest. Vesterheim sørger for utstillinger med skandinavisk kunst i Hauge Gallery på Westby-Torgerson Education Center.
Gateway of India

Gateway of India (marathi: भारताचे प्रवेशद्वार) er et monument i den indiske byen Mumbai (Bombay). Monumentet ble bygget i perioden 1911-24, til minne om besøket til kong Georg V og dronning Mary i 1911.
Gateway of India ligger sentralt i Mumbai havn, like ved Taj Mahal Palace & Tower. Herifra er det fergeforbindelse til Elephanta-øya med sine grotter på UNESCOs verdensarvliste.
Monumentet var stedet for den seremonielle tilbaketrekningen av britiske tropper fra India den 28. februar 1948.